b'\n_START_ARTICLE_\nKairo konferencija\n_START_PARAGRAPH_\nKairo konferencija (kodiniu pavadinimu SEXTANT), vykusi 1943 met\xc5\xb3 lapkri\xc4\x8dio 22-26 dienomis Egipto sostin\xc4\x97je Kaire, buvo skirta i\xc5\xa1reik\xc5\xa1ti Antrojo pasaulinio karo S\xc4\x85junginink\xc5\xb3 pozicij\xc4\x85 Japonijos at\xc5\xbevilgiu. Konferencijos metu taip pat buvo priimti sprendimai d\xc4\x97l pokario Azijos._NEWLINE_Susitikime dalyvavo JAV prezidentas Franklinas Ruzveltas, Jungtin\xc4\x97s Karalyst\xc4\x97s premjeras Vinstonas \xc4\x8cer\xc4\x8dilis ir Kinijos respublikos generalisimas \xc4\x8ciang Kai-\xc5\xa1i. Soviet\xc5\xb3 S\xc4\x85jungos lyderis Josifas Stalinas atsisak\xc4\x97 dalyvauti konferencijoje d\xc4\x97l \xc4\x8ciang Kai-\xc5\xa1i dalyvavimo, kas b\xc5\xabt\xc5\xb3 per anksti komplikav\xc4\x99 Rusijos ir Japonijos santykius._NEWLINE_Stalinas susitiko su \xc4\x8cer\xc4\x8diliu ir Ruzveltu po dviej\xc5\xb3 dien\xc5\xb3 vykusioje Teherano konferencijoje.\n_START_SECTION_\nEiga\n_START_PARAGRAPH_\nKonferencijos prad\xc5\xbeioje pagrindin\xc4\x97 tema buvo Kinijos kova su Japonija. Nepasaint \xc4\x8cer\xc4\x8dilio nuomon\xc4\x97s, kuris \xc5\xa1\xc4\xaf karo teatr\xc4\x85 laik\xc4\x97 antraeiliu, F. Ruzveltas pa\xc5\xbead\xc4\x97jo Kinijos generalisimui didel\xc4\x99 i\xc5\xa1silaipinimo operacij\xc4\x85 Bengalijos \xc4\xaflankoje. Brit\xc5\xb3 premjeras bijojo, kad taip bus susilpnintos i\xc5\xa1silaipinimo operacijos Vidur\xc5\xbeemio j\xc5\xabroje ir Normandijoje, ta\xc4\x8diau tik Teherano konferencijoje jam pavyko d\xc4\x97l to sutarti su JAV prezidentu._NEWLINE_Lapkri\xc4\x8dio 24 d. amerikie\xc4\x8di\xc5\xb3 ir brit\xc5\xb3 \xc5\xa1tab\xc5\xb3 vadai susitiko aptarti tolimesnius veiksmus \xc5\xa1iaur\xc4\x97s vakar\xc5\xb3 Europoje bei Vidur\xc5\xbeemio j\xc5\xabroje; Kinijos atstovas susitikime nedalyvavo. \xc4\x8cer\xc4\x8dilis patvirtino i\xc5\xa1silaipinimo Normandijoje reik\xc5\xa1m\xc4\x99 bei Jungtin\xc4\x97s Karalyst\xc4\x97s pasiry\xc5\xbeim\xc4\x85 dalyvauti \xc5\xa1ioje operacijoje, taip pat i\xc5\xa1d\xc4\x97st\xc4\x97 savo strategij\xc4\x85 Vidur\xc5\xbeemio j\xc5\xabros regione, kuri numat\xc4\x97 i\xc5\xa1silaipinim\xc4\x85 Rodo saloje, taip pat greit\xc4\x85 Romos u\xc5\xbe\xc4\x97mim\xc4\x85; taip pat didesn\xc4\x99 param\xc4\x85 tur\xc4\x97jo gauti Jugoslavijos partizanai. T\xc4\x85 pa\xc4\x8di\xc4\x85 dien\xc4\x85 brit\xc5\xb3 u\xc5\xbesienio reikal\xc5\xb3 ministras Anthony Eden prane\xc5\xa1\xc4\x97, kad Turkija nesirengia \xc4\xafstoti \xc4\xaf kar\xc4\x85 prie\xc5\xa1 Vokietij\xc4\x85, o tai gerokai trukd\xc4\x97 \xc4\x8cer\xc4\x8dilio planams._NEWLINE_1943 met\xc5\xb3 lapkri\xc4\x8dio 27 dien\xc4\x85 buvo pasira\xc5\xa1yta Kairo deklaracija. T\xc5\xb3 pa\xc4\x8di\xc5\xb3 met\xc5\xb3 gruod\xc5\xbeio 1 dien\xc4\x85 deklaracija buvo paskelbta per radij\xc4\x85. Deklaracijoje skelbiama, kad S\xc4\x85jungininkai ir toliau pasiruo\xc5\xa1\xc4\x99 dislokuoti savo karines galias iki kol Japonija bes\xc4\x85lygi\xc5\xa1kai pasiduos. Trys pagrindin\xc4\x97s deklaracijos i\xc5\xa1lygos yra, kad \xe2\x80\x9ei\xc5\xa1 Japonijos turi b\xc5\xabti atimtos visos Ramiojo vandenyno salos, kurias Japonija u\xc5\xbe\xc4\x97m\xc4\x97 ir okupavo nuo Pirmojo pasaulinio karo prad\xc5\xbeios, 1914 metais\xe2\x80\x9d, \xe2\x80\x9evisos teritorijos, tokios kaip Mand\xc5\xbei\xc5\xabrija, Taivano sala, ir Penghu, pagrobtos japon\xc5\xb3 i\xc5\xa1 Kinijos turi b\xc5\xabti sugr\xc4\x85\xc5\xbeintos Kinijos respublikai\xe2\x80\x9d ir \xe2\x80\x9elaikui b\xc4\x97gant Kor\xc4\x97ja turi b\xc5\xabti laisva ir nepriklausoma\xe2\x80\x9d. Konferencijos dalyv\xc4\x97s taip pat atsisak\xc4\x97 kelti savo teritorines pretenzijas Japonijai._NEWLINE_Konferencijos dalyv\xc4\x97s laik\xc4\x97si \xc5\xa1i\xc5\xb3 susitarim\xc5\xb3, tik Ri\xc5\xabki\xc5\xab salos Japonijai buvo gr\xc4\x85\xc5\xbeintos tik 1971\xc2\xa0m.'